Rasmus Prehn (S), 2013-04-12:
Fra socialdemokratisk side vil vi gerne takke forslagsstillerne for denne mulighed for at få en diskussion om det her meget vigtige emne, nemlig for høj hastighed i forbindelse med vejarbejde.
Jeg skal også indledningsvis sige, at da Det Radikale Venstres ordfører, hr. Jeppe Mikkelsen, ikke kan være til stede, bliver den her tale også holdt på vegne af Det Radikale Venstre.
Det er et stort problem, som der skal gøres noget ved.
Imidlertid mener vi fra socialdemokratisk side, at forslaget her slet og ret er for ukonkret, ikke tilstrækkelig gennemarbejdet og ikke tager højde for alle de mange gode ting, som allerede er i gang på det her område.
Det er jo sådan, at landets regering tilbage i 2012 netop vedtog en trafiksikkerhedspakke, som sikrer langt mere fokus på automatisk hastighedskontrol, ATK, og det er også sådan, at man rundtomkring på landeveje og motorveje er i gang med at opprioritere intelligent trafikregulering, så den hastighedsbegrænsning, der er, skifter, afhængigt af hvor meget trængsel der er, så hvis der er meget trafik, må man køre langsommere, og hvis der er knap så meget trafik, må man køre hurtigere.
Som justitsministeren har været inde på, er der en række problemer i det her forslag.
For det første er det altså ganske svært at bevise, om der rent faktisk er vejarbejdere på arbejde, idet man kører forbi og overskrider hastigheden.
Jeg kunne forstå på den ordveksling, der var mellem justitsministeren og Det Konservative Folkepartis ordfører, at det er dobbelt op på det hele.
Så det er altså også dobbelt op på klip.
Jeg synes, at det virker som en meget kraftig sanktion, at man risikerer at få to klip på samme tid.
Vi skal jo være opmærksomme på, at det at få et klip i kørekortet kan betyde, at man mister sit job, at man mister sit forsørgelsesgrundlag, at man mister den frihed, det er at kunne transportere sin familie til og fra aktiviteter og andet.
Får man to klip på samme tid, er det voldsomt.
Forestiller vi os en situation, hvor hastigheden på grund af vejarbejde er sat ned til 40 km/t., ser vi, at man ikke skal køre mere end 52 km/t., før det giver to klip i kørekortet ifølge Det Konservative Folkepartis forslag.
Det er ikke noget, man bryder sig om, det er ikke noget, man vil, man vil gerne passe på de her vejarbejdere, men det er altså sket.
En anden ting, justitsministeren nævnte, var, at der heller ikke er taget højde for dobbelt op ved konfiskation.
Det har man heller ikke taget højde for.
Man kunne forestille sig situationen, at der køres for hurtigt og bilen bliver konfiskeret – er det så konen eller naboen, der også skal miste bilen?
Det er simpelt hen ikke ordentligt arbejde at lave et forslag, hvor der ikke tages højde for den her slags ting.
Jeg ved godt, at det ikke det, man mener, men så skal man altså forberede sig bedre på det her område.
Vi må fra socialdemokratisk side afvise det her forslag.
Men som også justitsministeren er inde på, er man altså fra regeringens side villig til at arbejde i retning af at styrke indsatsen her, for vi deler jo forslagsstillernes interesse i at øge sikkerheden for vejarbejderne.
Derfor er vi rigtig glade for, at justitsministeren har tilkendegivet, at han sammen med Rigspolitiet og rigsadvokaturen vil overveje nye muligheder på det her område.
Det er et vigtigt område, der skal opprioriteres.
Vi gør allerede rigtig meget, men mere kan sættes i gang.
Men det konkrete forslag her er for uigennemtænkt og for upræcist på en række områder.